text: Tyske turister blokerer Varde By
  05 september 2015 kl. 11.47
  Trafikken til og fra turistområderne ved Vestkysten tvinges igennem Varde By og skaber lange køer.
  Kombinationen af en spærret vej og skiftedag i sommerhusene ved Vestkysten skaber voldsom trafik i Varde By i øjeblikket.
  Søndermarkssvej i Varde er normalt en central vej til og fra sommerhusene på Vestkysten. Men den er i øjeblikket spærret på grund af oversvømmelser, og derfor må de mange turister, primært tyskere, ind igennem Varde By for at komme frem og tilbage fra sommerhuset.
  - Trafikken glider langsomt, og vi vurderer lige nu, om det er forsvarligt at åbne Søndermarksvej, hvor vandstanden er 10-15 cm. Sand og slam på vejbanen skal dog først væk, siger vagtchef hos Syd- og Sønderjyllands Politi, Ivan Gohr Jensen, til TV SYD.
  Redningsberedskabet vil med massiv pumpeindsats forsøge, at tørlægge Søndermarksvej i Varde. Afspærring giver trafikproblemer. #politidk
  
  